Tove Videbæk (KD), 2004-10-29:
Er der noget, som Kristendemokraterne i høj grad ønsker at prioritere, er det et værdigt liv for alle ældre.
De ældre er jo ikke bare en homogen gruppe, hvor alle har samme behov, og alle, som går under betegnelsen ældre, skal naturligvis have et værdigt liv, ligesom alle andre grupper i samfundet skal have det.
Mange ældre klarer sig selv, er psykisk og fysisk raske og deltager i samfundslivet, går til kurser og udfører frivilligt arbejde og deltager aktivt i familiens og netværkets liv.
Men der er også en procentdel af de ældre, som ikke kan være med.
Det er bl.a. de fysisk eller psykisk syge og de svagelige, de handicappede, de ensomme osv.
Disse grupper af ældre skal vi være ekstra opmærksomme på, og vi skal gøre en indsats for at hjælpe og støtte dem.
Her vil jeg gerne tilkendegive min utvetydige holdning til afsendelse af en check til de ældre.
Kristendemokraterne mener ikke, at de ældre bliver mindre ensomme eller mere lykkelige af at få en ældrecheck, som giver dem nogle få hundrede kroner mere hver måned.
Vi mener slet ikke, at det er her, skoen trykker.
Vi mener i stedet, at det er i form af pleje, socialt nærvær, fællesskab osv., de ældre har behov for ekstra støtte, og det er også vigtigt at specificere, om de ældre bor i deres egen bolig, som de altid har boet i, eller om de bor i en plejebolig, for de har altså forskellige behov, alt efter hvor de bor.
Enhedslistens forslag er et godt initiativ.
Det første punkt om at spise den mad, de kan lide, er jeg meget enig
Vi ser meget gerne, at maden bliver fremstillet på langt flere plejehjem eller plejecentre, så duften fra madlavningen spredes i alle gange og ind i alle samlingslokaler og boliger, for denne duft af mad, der tilberedes, er med til at give de ældre appetit og lyst til at spise.
Det er f.eks. tilfældet i Lemvig og Middelfart, som jeg selv har besøgt.
Med hensyn til punkt fire om at komme ud, når man har lyst, kan det måske være vanskeligt, at det lige præcis kan blive på det tidspunkt, man ønsker, men i hvert fald skal det være sådan, at alle ældre kan komme ud hver dag.
Sådan bør det være.
Jeg læste for nylig i en artikel, at nogle med tilknytning til ældreområdet har nævnt, at i fængslerne skal fangerne ud mindst en time hver dag, og vi sørger jo også for, at vores kæledyr får luft hver dag, så det kunne man jo lige tænke over i denne forbindelse.
Det tiende punkt om at vælge, hvordan man vil bo, har Kristendemokraterne arbejdet med i mange år, og vi har været med til at presse på, at der skal bygges og renoveres, også frivillige organisationers centre.
Jeg vil sige, at for os er det meget afgørende, at også de ældre frit kan vælge efter deres eget værdigrundlag.
Det er vigtigt for os, at ældre, som hele livet har levet med et værdigrundlag, også skal have mulighed for at vælge, hvor de vil tilbringe den sidste epoke af deres liv.
Der er utrolig mange vinkler i denne sag, men jeg kan sige, at vi Kristendemokrater prioriterer området meget højt.
Vi overvejer faktisk forskellige forslag, og jeg vil ikke undlade at nævne, at det er indlysende, at vi som familiemedlemmer bør tage ansvar for de ældre i vore egne familier, når det gælder fællesskaber, hygge osv. osv.
Konklusionen er for mig at se, at det er klart, at vore ældre, vore bedsteforældre og oldeforældre samt vore ældre naboer skal have et værdigt liv.
Det burde være helt indlysende og overflødigt at beskæftige sig med her i Folketinget, men jeg er enig med Enhedslisten i, at det er ikke overflødigt.
Vi skal gøre det, fordi tingene skal gøres bedre.
Med hensyn til forslaget, som Enhedslisten har fremsat, og Enhedslistens fortolkning af de ti punkter er vi ikke helt sikre på, om vi kan stemme for det.
Vi overvejer vores stilling til forslaget, men vi er helt enige i det, der er blevet nævnt, bl.a. at det faktisk kunne være værd at overveje at sanktionere kommuner, som ikke gør det godt nok, og som ikke giver de ældre et værdigt liv.